## Arbejdsfunktioner

En Hollywood-produktion kan omfatte flere hundrede personer, en kortfilmsproduktion oftest en mindre gruppe på 5-6 personer plus skuespillere. Derfor er der ofte tale om, at de arbejdsfunktioner, der beskrives her, deles mellem gruppens medlemmer i tæt samarbejde og kommunikation.

* **Producerens** rolle er logistik, dvs. planlægning, kontrakter, opstilling af milepæle og aftaler om fx udstyr og tilsyn med overholdelse af dem. Hertil kommer ophavsret, fx musikcopyright (se 9.7 om rettigheder og jura) og finanser. Produceren udarbejder og distribuerer til hver optagelse såkaldte ‘call sheets’, der sendes til crew og skuespillere, om, hvilken dato og klokkeslæt de skal møde på en adresse. Ved filmens færdiggørelse tager produceren sig af forpremiere og endelig filmens distribution. Produceren er mest aktiv i begyndelsen og afslutningen af filmarbejdet. Produceren kan bistås af en person fra crewet, der tager sig af servicering af skuespillere, fx forplejning.
* **Instruktøren** er grundlæggende en historiefortæller. Instruktøren har det kunstneriske ansvar, hvor produceren har det forretningsmæssige. Instruktøren og produceren arbejder tæt sammen, fx med casting. Instruktørens ansvar er i indledende samarbejde med manuskriptforfatteren at omforme manuskriptet til en audiovisuel tekst, men inden optagelserne skal instruktøren versionere manuskriptet til en drejebog. Instruktøren tilser, at kamerapersonen, lydmanden/lydkvinden og lyslæggeren følger drejebogens design. I samarbejde med en location scout og manager beslutter instruktøren sig for de endelige lokationer, og instruktøren arbejder med skuespillerne under optagelserne (Edgar-Hunt 2010: 14-15). Som det fremgår, er instruktørens arbejde at samle alle tråde, og i en kortfilmsproduktion kan instruktørens opgaver uddelegeres til medlemmerne af produktionsgruppen i tæt kommunikation.
* **Manuskriptforfatteren** udarbejder filmens manuskript og er lydhør over for instruktørens forslag.
* **Produktionsdesigneren** arbejder med at gøre mise-en-scène klar. Dvs. sørger for evt. kostumer, rekvisitter og makeup, og at lokationer er gjort klar til optagelse. Overordnet vil produktionsdesigneren bidrage til, at filmens stemning kommer til at passe til dens tematik og præmis.
* **Location scout og manager** finder frem til et udvalg af mulige og velegnede lokationer, som instruktøren kan vælge imellem. Location scouten bør være opmærksom på støjkilder, akustik, lysforhold, adgang til elektricitet og lokationernes beliggenhed i forhold til hinanden, så der ikke kommer for meget kørsel. Endelig skal lokationernes stemning og æstetik passe til filmen, og afgørende skal der være mulighed for at få tilladelse til at bruge lokationerne af deres ejere (Edgar-Hunt 2010: 58).
* **Cinematografen** (kamerapersonen) har ansvar for optagelser, herunder lyssætning. Cinematografen er bistået af en såkaldt ‘grip’, der flytter og opstiller udstyret.
* **Lydmand/lydkvinde** er ansvarlig for lokationlyd, herunder registrering af evt. lyde, der skal skabes i postproduktionen. I en mindre produktionsgruppe vil lydoptagearbejdet ofte fortsætte i editeringens arbejde med lyd og mixningen af den. I lydarbejdsholdet kan der også indgå en komponist, og på et mere praktisk niveau en kabelmand, der holder orden på lydudstyret og en boom-operatør, der styrer mikrofonen og mikrofonboomstangen.
* **Skuespillere** læser manuskriptet, lever sig ind i deres karakterer og karakterernes motivationer, deltager i indstuderinger og bliver filmet i optagelserne.
* **Komponisten**, hvis en sådan bruges, er ansvarlig for filmens underlægningsmusik, der færdiggøres, når filmen har sin første sammenklipning, et såkaldt ‘rough-cut’.
* **Klipperen** editerer optagelserne sammen i en non-linear eller digital editeringssuite i tæt samarbejde med instruktøren og lydmanden/lydkvinden og evt. komponisten. Evt. uddelegeres arbejdet med titelsekvens og credits til en titeldesigner.